Polisieman buite dogter se skool doodgeskiet | Maroela Media
'n Polisiebeampte wat Woensdag sy dogter by haar skool wou oplaai, is doodgeskiet nadat hy gereageer het op 'n kaping wat besig was om te ontvou.
Volgens kol. Athlenda Mathe, polisiewoordvoerder, het Jameson 'n kaping sien ontvou en onmiddellik gereageer.
"Die verdagtes het gesien die beampte is gewapen en het op hom losgebrand. Die beampte het teruggeskiet, maar is noodlottig gewond en het op die toneel aan sy beserings beswyk."
Twee voertuie, insluitend 'n voertuig wat buite die skool in Umbilo gekaap is en nog 'n voertuig wat deur die verdagtes in Hammarsdale gekaap is, is verlate gevind. Volgens Mathe was die verdagtes met albei voertuie in ongelukke betrokke terwyl hulle inhegtenisneming ontduik het.
Die polisie in KwaZulu-Natal het intussen alle hulpbronne gemobiliseer om die verdagtes vas te trek.
Genl. Fannie Masemola, nasionale polisiekommissaris, het gesê Jameson het as 'n held gesterf.
"Hy het gesterf om die mense van hierdie land te dien en te beskerm. Hy het inderdaad met trots gedien toe hy homself aan diens geplaas het en die veiligheid van sy gemeenskap voor sy eie veiligheid gestel het."
Masemola het gesê daar sal nie gerus word voordat Jameson se moordenaars vasgetrek is nie. Hy het sy meegevoel met Jameson se familie, vriende en kollegas betuig.
Rus in Vrede Adjudant, dankie vir jou diens en ultimate opoffering om die gemeenskap te beskerm …
Wat 'n hartseer gebeurtenis! Totale anargie is reeds besig om soos 'n pandemie deur die land te versprei. Menselewens is niks meer werd nie. My innige simpatie met die dapper man se geliefdes.
Misdaad is hierdie land se grootste pandemie.
So jammer om te hoor. AO, jy het gedoen wat n polisie man moes doen, werk al was jy van diens af. Sterkte vir jou familie
dis moeilik om nie te haat nie werklikwaar! So vreeslik jammer vir sy geliefdes, en sy arme dogter, hoe kom mens oor so 'n ding :(